b"\n_START_ARTICLE_\nGilis (kostiumas)\n_START_PARAGRAPH_\nGilis (angl. ghillie suit, yowie suit)\xc2\xa0\xe2\x80\x93 maskuojamojo kostiumo r\xc5\xab\xc5\xa1is, primenanti lapij\xc4\x85 ar neai\xc5\xa1ki\xc5\xb3 \xc5\xa1iuk\xc5\xa1li\xc5\xb3 kr\xc5\xabv\xc4\x85. Gilius vilki snaiperiai  ir med\xc5\xbeiotojai, kai reikia visi\xc5\xa1kai susilieti su aplinka ir pasisl\xc4\x97pti nuo prie\xc5\xa1ininko ar med\xc5\xbeiojamo gyv\xc5\xabno._NEWLINE_Gil\xc4\xaf sudaro kostiumas (paprastai striuk\xc4\x97 su gobtuvu ir keln\xc4\x97s, gali b\xc5\xabti apsiaustas) i\xc5\xa1 tinklo, prie kurio prirai\xc5\xa1iotos vienos ar keli\xc5\xb3 dengiam\xc5\xb3j\xc5\xb3 spalv\xc5\xb3 virvut\xc4\x97s, si\xc5\xablai arba audinio juostel\xc4\x97s ar skiaut\xc4\x97s, sudarantys \xe2\x80\x9egauruot\xc4\x85\xe2\x80\x9c pavir\xc5\xa1i\xc5\xb3. Papildomai gali b\xc5\xabti prirai\xc5\xa1iojami tai vietovei b\xc5\xabding\xc5\xb3 augal\xc5\xb3 lapai ar \xc5\xa1akel\xc4\x97s, augalin\xc4\x97s \xc5\xa1iuk\xc5\xa1l\xc4\x97s._NEWLINE_Gilis maskuoja savo slepiama spalva, kont\xc5\xabr\xc5\xb3 skaidymu (kai panaudotos kelios spalvos) ir kont\xc5\xabr\xc5\xb3 deformavimu (kai kostiumas gilis laisvas, o priri\xc5\xa1ti \xe2\x80\x9egaurai\xe2\x80\x9c netvarkingai styro \xc4\xaf \xc5\xa1onus). Gerai pagaminto gilio \xe2\x80\x9egaurai\xe2\x80\x9c v\xc4\x97jyje juda taip pat kaip aplinkin\xc4\x97 augalija.\n_START_SECTION_\nEtimologija\n_START_PARAGRAPH_\n\xc5\xbdod\xc5\xbeiai angl. gillie, gilly, ghillie 'tarnas' kil\xc4\x99 i\xc5\xa1 \xc5\xa1kot. g\xc4\x97l. gille ir airi\xc5\xb3 g\xc4\x97l\xc5\xb3 kalbos \xc5\xbeod\xc5\xbeio giolla 'berniukas'. Kostiumai pavadinti pagal tarnus, kurie med\xc5\xbeiotojams pad\xc4\x97davo tykoti elni\xc5\xb3 ar kit\xc5\xb3 \xc5\xbev\xc4\x97ri\xc5\xb3._NEWLINE_Australijos armijos snaiperi\xc5\xb3 giliai vadinami angl. yowies, nes i\xc5\xa1vaizda jie primena je\xc4\x8dius, kurie, es\xc4\x85, gyvena Australijos dykrose.\n_START_SECTION_\nIstorija\n_START_PARAGRAPH_\nGilius i\xc5\xa1rado \xc5\xa0kotijos \xc5\xbev\xc4\x97ri\xc5\xb3 sargai, kuriems reik\xc4\x97jo geros maskuot\xc4\x97s._NEWLINE_\xc5\xa0kotijos kalnie\xc4\x8di\xc5\xb3 pulkas Lovat Scouts, suformuotas brit\xc5\xb3 kariuomen\xc4\x97je po Antrojo b\xc5\xabr\xc5\xb3 karo, yra pirmasis karinis dalinys, naudoj\xc4\x99s gilius. 1916\xc2\xa0m. Lovat Scouts tapo pirmuoju snaiperi\xc5\xb3 daliniu D. Britanijoje."